‘Laat onnies oorsee gaan, daar’s volop hier’Die departement van basiese onderwys sê onderwysers kan maar landuit gaan; daar word genoeg opgelei. Foto: Morné van Rooyen Die departement van basiese onderwys sê niemand hoef bekommerd te wees oor die aantal onderwysers wat die land verlaat nie. EWN berig dit kom ná ŉ berig in die Sunday Times dat opvoeders landuit verhuis op soek na beter vergoeding en werkomstandighede. Van die faktore wat onderwysers laat emigreer, is godsdienstige onverdraagsaamheid, klasgroottes en ŉ ondoeltreffende leerplan, het die Sondagkoerant berig. Oorsee kan onderwysers luidens berigte selfs tot tussen R50 000 en R70 000 per maand verdien. Maar die departement se Elijah Mhlanga het aan EWN gesê hulle het vertroue in die plaaslike onderwysstelsel. “Ons is glad nie bang dat ons met ŉ krisis sal sit nie, want as jy gaan kyk, sal jy sien al ons universiteite bied onderwyskwalifikasies aan. Hulle is amper vol, wat beteken ons werwingsveldtog werk.” Die Suid-Afrikaanse Raad van Opvoeders het vroeër sy kommer oor die neiging van onderwysers om die land te verlaat veral om in die Verenigde Arabiese Emirate te gaan skoolhou, teenoor die departement uitgespreek.